KOMISIJOS SPRENDIMAS
2008 m. lapkričio 18 d.
kuriuo iš dalies keičiami sprendimai 2002/747/EB, 2003/31/EB, 2005/342/EB, 2005/344/EB ir 2005/360/EB, siekiant pratęsti ekologinių kriterijų, taikomų tam tikriems produktams suteikiant Bendrijos ekologinį ženklą, galiojimą
(pranešta dokumentu Nr. C(2008) 6941)
(Tekstas svarbus EEE)
(2008/889/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrąją pastraipą,
pasikonsultavusi su Europos Sąjungos ekologinio ženklinimo valdyba,
kadangi:
(1)
2009 m. vasario 28 d. baigiasi 2002 m. rugsėjo 9 d. Komisijos sprendimo 2002/747/EB, kuriuo nustatomi patikslinti ekologiniai kriterijai, taikomi suteikiant Bendrijos ekologinius ženklus elektros lemputėms, ir kuriuo iš dalies keičiamas Sprendimas 1999/568/EB (2), galiojimas.
(2)
2008 m. gruodžio 31 d. baigiasi 2002 m. lapkričio 29 d. Komisijos sprendimo 2003/31/EB, kuriuo nustatomi patikslinti ekologiniai kriterijai, taikomi suteikiant Bendrijos ekologinį ženklą indų plovyklėse naudojamiems plovikliams, ir kuriuo iš dalies keičiamas Sprendimas 1999/427/EB (3), galiojimas.
(3)
2008 m. gruodžio 31 d. baigiasi 2005 m. kovo 23 d. Komisijos sprendimo 2005/342/EB, kuriuo nustatomi patikslinti ekologiniai kriterijai, taikomi suteikiant Bendrijos ekologinius ženklus rankomis plaunamų indų plovikliams (4), galiojimas.
(4)
2008 m. gruodžio 31 d. baigiasi 2005 m. kovo 23 d. Komisijos sprendimo 2005/344/EB, kuriuo nustatomi ekologiniai kriterijai, taikomi suteikiant Bendrijos ekologinius ženklus universaliems ir sanitarinės įrangos valikliams (5), galiojimas.
(5)
2009 m. gegužės 31 d. baigiasi 2005 m. balandžio 26 d. Komisijos sprendimo 2005/360/EB, kuriuo nustatomi ekologiniai kriterijai ir susiję vertinimo ir patikros reikalavimai, taikomi suteikiant Bendrijos ekologinį ženklą tepimo priemonėms (6), galiojimas.
(6)
Šiais sprendimais nustatyti ekologiniai kriterijai ir atitinkami vertinimo bei tikrinimo reikalavimai laiku persvarstyti pagal Reglamentą (EB) Nr. 1980/2000.
(7)
Atsižvelgiant į skirtingus šių sprendimų persvarstymo proceso etapus, reikėtų pratęsti ekologinių kriterijų ir reikalavimų galiojimą 24 mėnesiams sprendimų 2003/31/EB, 2005/342/EB ir 2005/344/EB atveju ir 14 mėnesių Sprendimo 2002/747/EB ir Sprendimo 2005/360/EB atveju.
(8)
Kadangi pagal Reglamentą (EB) Nr. 1980/2000 reikalavimas persvarstyti taikomas tik ekologiniams kriterijams ir vertinimo bei tikrinimo reikalavimams, sprendimai 2002/747/EB, 2003/31/EB, 2005/342/EB, 2005/344/EB ir 2005/260/EB lieka galioti.
(9)
Dėl to reikėtų atitinkamai iš dalies pakeisti sprendimus 2002/747/EB, 2003/31/EB, 2005/342/EB, 2005/344/EB ir 2005/360/EB.
(10)
Šiame sprendime nustatytos priemonės atitinka Reglamento (EB) Nr. 1980/2000 17 straipsniu įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/747/EB 5 straipsnis pakeičiamas taip:
„5 straipsnis
Produktų grupės „elektros lemputės“ ekologiniai kriterijai ir su jais susiję vertinimo bei patikros reikalavimai galioja iki 2010 m. balandžio 30 d.“
2 straipsnis
Sprendimo 2003/31/EB 5 straipsnis pakeičiamas taip:
„5 straipsnis
Ekologiniai kriterijai ir atitinkami vertinimo bei patikros reikalavimai, nustatyti indų plovyklėse naudojamų ploviklių produktų grupei, galioja iki 2010 m. gruodžio 31 d.“
3 straipsnis
Sprendimo 2005/342/EB 3 straipsnis pakeičiamas taip:
„3 straipsnis
Ekologiniai kriterijai ir atitinkami vertinimo bei patikros reikalavimai, nustatyti rankomis plaunamų indų ploviklių produktų grupei, galioja iki 2010 m. gruodžio 31 d.“
4 straipsnis
Sprendimo 2005/344/EB 3 straipsnis pakeičiamas taip:
„3 straipsnis
Ekologiniai kriterijai ir atitinkami vertinimo bei patikros reikalavimai, nustatyti universalių ir sanitarinės įrangos valiklių produktų grupei, galioja iki 2010 m. gruodžio 31 d.“
5 straipsnis
Sprendimo 2005/360/EB 4 straipsnis pakeičiamas taip:
„4 straipsnis
Produktų grupės „tepimo priemonės“ ekologiniai kriterijai ir su jais susiję vertinimo bei patikros reikalavimai galioja iki 2010 m. liepos 31 d.“
6 straipsnis
Šis sprendimas skirtas valstybėms narėms.
Priimta Briuselyje, 2008 m. lapkričio 18 d.